ብዙዎቹ የህክምና ሰዎችና የስነ - ልቦና ባለሙያዎችን ያስማማው ግን “ሴሉላር ሜሞሪ” የሚለው ነው፡፡ ሴሉላር ሜሞሪ ራሱን የቻለ ፅንሰ - ሐሳብ ሲሆን ሰብዕናችንንና ማስታወሻዎቻችንን መዝግቦ የሚይዘው አእምሯችን ብቻ አይደለም ይላል፡፡ ማስታወስ ራሱን የቻለ ሒደት እንደመሆኑ መጠን በሌሎች የሰውነታችን ሲስተሞች ውስጥም ሊፈጠር ይችላል፡፡ በተለይ ደግሞ እንደ ልባችን ያሉ የሰውነት ክፍሎች የአእምሮ ተግባር የሆነውን ማስታወስን በውስጣቸው ሊይዙ ይችላሉ ይላል - የሴሉላር ሜሞሪ ፅንሰ - ሐሳብ፡፡ በእርግጥ ይህ ፅንሰ ሐሳብ አዲስ አልነበረም። በምናባዊ የስነ ጽሑፍ ስራዎቹ የሚታወቀው ማውሪስ ሬናርድስ፣ በ1800ዎቹ ዓ.ም የሴሉላር ሜሞሪ ፅንሰ ሐሳብን በልቦለዱ ውስጥ አንፀባርቋል። በእርግጥ የሬናርድስ አስተሳሰብ፣ እንደ እግርና እጅ ባሉ የውጭ አካሎቻችንም የሴሉላር ሜሞሪ ፅንሰ - ሐሳብ ይሰራል ባይ ነው፡፡ ሬናርድስ “Les mains d’orac” በተባለው ልቦለዱ ውስጥ አንድ የፒያኖ ተጨዋች ገፀ ባህሪ ይገኛል፡፡ ይህ ሰው አንድ እጁን ካጣ በኋላ የሌላ ሰው እጅ ተገጠመለት። የተገጠመለት እጅ ገዳይ ከነበረ ሰው የተወሰደ በመሆኑ ፒያኖ ተጨዋቹም ሰው የመግደል ዝንባሌን ሲያሳይ ሬናርድስ በልቦለዱ ውስጥ አሳይቷል፡፡ በእርግጥ ይህ ታሪክ እኛ ከላይ ከጠቀስናቸው እውነተኛ ታሪኮች ጋር የሚመደብ ባይሆንም (ልቦለድ በመሆኑ) ሴሉላር ሜሞሪን በቀላሉ ለመግለፅ ተስማሚ ሊሆን ይችላል፡፡ አብዛኞቹ የሴሉላር ሜሞሪ ጥናቶች በሳይንቲስቶች የተረጋገጡ ናቸው፡፡ ነገር ግን ብዙዎቹ ሆስፒታሎች የልብ ሰጪዎችን ቤተሰቦች በመደበቃቸው አብዛኛዎቹ ታሪኮች ምስጢር ሊሆኑ ችለዋል፡፡ ታሪኮቹ ቢገኙ እንኳን ስምና አድራሻቸው አብረው አልሰፈሩም፡፡ በዘመናዊ የህክምና አለም ውስጥ ልብን ጨምሮ ሌሎችን የሰውነት ክፍሎች ከአንዱ ሰው ወደ ሌላው ማዘዋወር የተለመደ ተግባር ሆኗል፡፡ ልክ ከላይ እንደጠቀስናቸው አይነት ታሪኮች፣ አሁንም ቢሆን ቀዶ ጥገና አድርገው የሚነሱ በርካታ ህሙማን የተለየ ባህሪ፣ ጣዕም፣ አስተሳሰብና ሌሎች እንግዳ ሰብዕናን እንደሚያንፀባርቁ በሴሉላር ሜሞሪ ጥናት ተደርሶበታል። ይህ ደግሞ ህክምናው ከሞት ሊያድን ይችል ይሆናል እንጂ ተፈጥሯዊ አለመሆኑን ይጠቁማሉ፡፡ በተጨማሪም የእያንዳንዱ ሰው የሰውነት ክፍል የራሱ ባህሪ፣ ሰብዕና እና ስሜት እንዳለው ከማረጋገጡ በላይ የሁሉም ሰው የሰውነት ክፍሎች የተፈጠሩት በልካችን ተሰፍተው መሆኑን ይጠቁማሉ፡፡
